Her lød dommen på et år og fire måneders fængsel for gentagne voldtægter af den 16-årige pige, men gennem hele sagen har den 36-årige voldtægtsdømte mand nægtet sig skyldig. Nu vil han renses i landsretten. Efter planen skal Vestre Landsret i Aalborg behandle sagen tirsdag. Sagen går tilbage til 21. maj sidste år. Da manden blev dømt i byretten, forklarede han, at han og en veninde havde booket værelse på Hotel The Reef i Frederikshavn . Da de ankommer om aftenen, ser de den 16-årige pige sidde ude foran hotellet med nogle poser i hånden, lidt forhutlet og påvirket og uden noget sted at være. Derfor tager de ifølge manden hende med op på hotelværelset. Ifølge manden havde han flere gange sex med veninden på værelset, men ikke med den unge pige, som ifølge sagens oplysninger var så påvirket, at hun hverken kunne give samtykke eller sige fra eller lignende. Pigens forklaring i retten blev givet for lukkede føre, så det er uvist, hvad hun har forklaret, men det fremgår blandt andet af sagens oplysninger, at DNA-prøver fra pigen påviste sæd. På baggrund af beviser og forklaringer fandt byretten altså manden skyldig i at have voldtaget pigen flere gange natten over. Manden ankede dommen på stedet til frifindelse, og nu skal landsretten dermed se på sagen.

Opsummering:
I byretten blev han dømt til fængsel for at have voldtaget pigen på et hotelværelse.